Доклад-анализ

 за отчитане на изпълнението на Стратегия на ПГИТ„Алеко Константинов“ за периода 2016-2020 година

През 2016 година, екип от учители получи задачата да изготви стратегия за развитие на училището. В нея бяха заложени основни цели и дейности за изпълнението им за четири годишен период. Мисията на гимназията е свързана с успешната професионална реализация на учениците, избрали да се обучават в една от 9 те специалности, както и получаването на стабилна основа за продължаване на тяхното образование. Освен усвояване на знания и умения, учениците ни се възпитават като личности с ценности и качества, за социална адаптация и реализация.

Това, с което се стремим да ни асоциират бизнес партньори, родители, ученици, общественост и институции е : отговорност и компетентност в ежедневната работа,иновативност и креативност в търсене на нови подходи и методи за мотивиране на ученици и учители,създаване на комфортна и подкрепяща среда, възможност за изява на всеки според способностите и интересите.

Реформата в образователната система и свързаните с това нормативни документи рефлектираха върху статуса на училището, специалностите, броя на учениците и съответно на учители, училищното финансиране.

 Обърнато бе сериозно внимание на професионалното образование и подготовката на кадри за сферата на туризма, което беше едно от основанията да търсим подкрепата и партньорството на СХР Велинград и Западни Родопи. Като негови членове ние участваме в съвместни дейности, в заседанията на управителния съвет.

 Новият закон за образованието, НПО, актуализираните наредби и др. нормативни документи дадоха нов подход в работата с учениците и в нашето училище.

Направен беше SWOT анализ, в който бяха посочени силните и слаби страни, възможностите и евентуалните заплахи пред институцията ни.

 Основните предизвикателства бяха свързани със социалните проблеми в региона. Голяма част от учениците и родителите им заминават да работят в чужбина заради ниско заплащане и несигурна работа. Това неминуемо рефлектира върху възпитанието, грижата и контрола на децата. Липсата на перспектива демотивира учениците и води до ниски резултати.

Сериозно предизвикателство е конкуренцията на училищата в региона.

Като слаби страни са идентифицирани: недостатъчно мотивиран екип, застаряваща материална база, неефективна връзка с бизнеса,неудовлетворяващо взаимодействие с родителите. За преодоляване на тези проблеми и за използване и засилване на силните страни и нови възможности бяха определени 8 стратегически цели:

* **Развитие на образователната институция**: Съчетаване на професионалната подготовка с иновативни методически подходи за преподаване на знания и създаване на условия за активност на обучаемите за придобиване на необходимите практически умения, знания и личностни качества. Намиране на възможности за иновативни практики и превръщането на училището в иновативно.
* Създаване на база данни за проследяване успехите и реализацията на завършилите ученици и създаване на механизми за обратна връзка и въздействие за повишаване на качеството и ефективността на обучението;
* **Мотивиране на учениците за активно участие в учебния процес:** Търсене на начини и подходи за провокиране на интереса и желанието за работа на всички, избрали да се обучават в съответните специалности;
* **Дългосрочни партньорства с работодатели:** Съвместни дейности, създаване на условия за реализиране на дуална система на обучение,възможности за реализация на учениците след завършване;
* **Мотивиране на преподавателите и създаване на сплотен колектив;**
* **Изграждане на модерна материална база;**
* **Изготвяне на ефективна рекламна стратегия за популяризиране на специалностите и дейностите в гимназията;**
* **Реализиране на национални и международни проекти;**
* **Създаване на сигурна и комфортна среда в училище.**

За изпълнението и постигането на удовлетворяващи резултати, за всяка от тях бяха определени екипи от специалисти,които изготвяха двугодишни планове и отчитаха периодично резултатите от тях.

Със задоволство може да се отбележи, че в голяма степен заплануваното е изпълнено и са поставени основи, върху които да се продължи работата, която в годините напред ще надгражда и обогатява досегашния ни опит.

 Реализация на стратегическа цел 1- Плановете ни в тази насока бяха свързани с проект за модернизиране и обновяване на съществуващата материална база, учебен ресторант, физкултурен салон и др. Дейностите по ОПРР са в процес на организация и се очаква да бъдат реализирани до края на 2021година.Усилията бяха насочени към изготвяне на необходимата документация.

Друг аспект на тази цел беше търсенето на условия за превръщане на ПГИТ в иновативно училище.Сформиран екип от специалисти направи проучвания за възможностите на гимназията, изготви и проведе анкети за мнението и готовността на учителите за въвеждане на иновации в работата им и евентуалните ползи от тях.Успешното кандидатстване по НП „ Иновации в действие“ даде възможност на ръководството, учители и ученици да посетят Частна профилирана гимназия по туризъм и предприемачество в град Добрич, където се запознаха с иновациите и методите на работа в училището. Отделни преподаватели преминаха обучения, свързани с иновациите в образованието. Има оформени идеи за въвеждането им в работата.

Не по маловажна е комуникацията с училищата в региона за запознаване на учениците с възможностите на гимназията, кариерно ориентиране на младите хора и привличане на бъдещи възпитаници. Голямата конкуренция, не особено добрият имидж на гимназията поставиха нуждата от сериозна работа сред ученици,родители и учители.През годините бяха извършени редица дейности в тази посока. Посещения в училищата , дни на професиите, отворени врати в училището,с цел популяризиране на изучаваните специалности, демонстриране на работата и извънкласните дейности. Направени са опити за включване на специалисти от бизнеса и партньори на училището.През последните две години беше направено проучване на училищата, от които можем да очакваме ученици и се търсиха подходящи форми на контакти.Всяка година се прави анализ на рекламната кампания и реализирания прием. Търсят се причини за слабия интерес на децата, както и възможности за въвеждане на актуални и атрактивни специалности с нови възможности.

Важен фактор в обучителния процес е библиотеката и намирането на нови и съвременни функции за дейността и.По НП…….......

помещението бе обновено и подредено. Оборудвано е с компютри и работни места. Целта, която все още не е постигната тя да се превърне в място за подготовка и изследователска дейност на ученици и учители. Да бъде разпозната като обучителен център за придобиване на съвременни дигитални компетентности, необходими за справяне с потребностите от информация.създаден беше библиотечен съвет от ученици, чиято задача е да организират различни дейности за популяризиране на четенето, творческото писане и други.Предстои е да се обнови и наличната литература със съвременни учебни помагала и справочна литература. Подаден е проект за разширяване и обогатяване на библиотеката с кът в двора на училището. Идеята е тя да бъде изградена като част от модерната образователна среда, достъпна и ефективна за всеки.

Едно от условията за пълноценното развитие на младите хора е спортът. В училището ни за съжаление няма необходимите условия за практикуването му. След съответни законови процедури бяха пуснати в експлоатация спортните площадки в двора на училището.Като част от проекта за реновиране и саниране на сградата е и изграждането на физкултурен салон. Всичко това ще допринесе за по- качествена и мотивираща спортна дейност.. Включването на голям брой ученици в различни спортни изяви и мероприятия оказва благотворно влияние за сплотяване и изграждане на колективен дух, за откъсването им от негативни явления като прекомерна та употреба на телефони, тютюнопушене и др.Учи ги на умения, създава навици, полезни за живота. Ежегодно са организирани спортни мероприятия, посветени на патронния празник на училището и европейския ден на спорта в училище, успешни са участията в регионалните и областните кръгове на състезанията по отделни спортове. Традиционно добри постижения бележат учениците ни във футбол, тенис на маса, туризъм. Направени бяха опити за изнесени лагери сред природата, но не се създаде традиция в тази посока.

 Съществена част от обучението е предоставянето на възможности на учениците за интелектуална изява, за развиване на творческите способности и умения.Винаги са търсени възможности за създаване на допълнителни условия за учениците с таланти и интереси. Сформираните разнообразни клубове по интереси в училище, както по проект„Успех“, така и по НПО бяха насочени от една страна към подпомагане подготовката за участие в състезания и олимпиади по различните дисциплини, а от друга за мотивиране и работа с проблемни и рискови ученици.На ежегодно организираните представителни изяви участниците демонстрираха интересни продукти от дейността си, Всяка година ученици вземат участие в олимпиади по БЕЛ, Английски език, География и История. Приоритет обаче е участието в състезания и конкурси в сферата на професионалното обучение.Традиционно е участието ни в националното състезание за икономисти на английски, в което всяка година имаме успешно представяне. Много добро е представянето на учениците в националното състезание за счетоводители, организирано от УНСС. Повечето от взелите участие ученици получават правото да бъдат студенти благодарение на добрите си резултати.

 Провежданите училищни кръгове на състезанията за професионалисти и представянето на регионалните и областните, показаха многократно необходимостта от последователна, целенасочена и задълбочена работа за постигане на желаните резултати, за които има още какво да се желае.

За да се случват нещата по най- добрия начин е важно учениците да бъдат подкрепяни, поощрявани и мотивирани.Особено тези, застрашени от отпадане,тези в риск и тези със СОП. За постигането на тази стратегическа цел основните акценти бяха в няколко посоки. Инициирани бяха множество срещи с професионалисти и популярни личности от различни сфери на действие. Идеята е да се засили интереса към професиите и кариерното ориентиране на учениците.Важно е младите хора да видят и чуят добри примери за професионална реализация, да се излезе от рамките на образователната институция и да се потопят в реална среда. За да може да разбираме по- добре изискванията на бизнеса е необходимо да видим и чуем на място успелите професионалисти. На дневен ред са планувани срещи с още много значими и успели българи.

Важно е да привлечем вниманието им към училището, за да го подкрепят и популяризират. Посещенията на Метро академия, Туристическата борса, участието в Мастър Шеф и други форуми действа мотивиращо на учениците и същевременно е добра реклама за училището.

Направени са начални стъпки за събиране на информация и изготвяне на регистър на бившите възпитаници на гимназията, за пътя на професионалната и личностната им реализация.

Естествено наша цел е да осигуряваме и материални стимули, както за социално слабите ученици,така и за тези с отличен успех и значими изяви, издигащи авторитета на училището. По специално изготвени критерии, комисия разпределя средствата.Финансовата рамка за тази дейност е спусната от МОН, но търсим и други възможности. Последните две години СХР Велинград и Западни Родопи учреди награда под формата на еднократна стипендия за ученици, изучаващи специалности в сферата на туризма във български вузове. Парични награди за най- добрите в професията предоставя и асоциацията на счетоводителите в града. Давани са еднократни стипендии на деца в нужда и на изявени. Учредената от Директора на гимназията награда „Достоен Алековец“, се дава на празника на училището на най- достойните ученици. Клас на годината, грамоти и награди се връчват на събития и празници, в края на срока и годината. Важно е учениците да разберат, че таланта и усърдието не остават незабелязани. Бяха планирани дейности за осигуряване на безплатна храна, работно облекло и безплатен транспорт, но на този етап е започната само процедура за изплащане на пътните разходи на учениците. Крачка напред е въвеждането на дуалната система на обучение за две от специалностите, Това ще даде възможност за учене чрез работа в реална работна среда в чудесните кухни и ресторанти на елитните ни хотели и ще осигури стипендии за всички ученици.

 Актуализиран беше и правилникът за вътрешния трудов ред на гимназията.В него се урежда организацията на труда в ПГИТ, като дългосрочната ни цел е оптимизиране на учебния процес. Неотменна цел на екипа е създаването на ясни правила за работата на преподавателите, за да може всеки да даде най- доброто от себе си в цялостната работа на учебната институция, в успешното изграждане на имиджа на училището. Разработени са комплекс от мерки за дейности по превенция и намаляване на риска от напускане на ученици от рисковите групи. Те включват ранно идентифициране на проблемните, подобряване на капацитета на екипите за личностна подкрепа на учениците,партньорство с институциите, свързани с проблема, използване на ученическото самоуправление, повишаване ангажираността на родителите и взаимодействието им с училището и др. Целта в последните години е намаляване броя на неизвинените и извинените отсъствия,повишаване успеваемостта на учениците.

Училището се развива,когато и учителите му се развиват. Основната цел на дейност квалификация е промяна и развитие на професионалните нагласи и ценности на учителите, повишаване на научната и методическата подготовка и създаване на мотивация за самоусъвършенстване, за модернизиране на образованието в контекста на учене през целия живот и кариерно израстване.Чрез нововъведения в преподаването, ученето и оценяването на познанията да развием ключови умения и допринесем за тяхното практическо приложение.

Освен възможностите за развитие и израстване е важно и формирането на сплотен и единомислещ колектив, готов за предизвикателствата на времето.

Обновяването на материалната база е стратегическа цел 5. Тя е свързана със създаване на добри и модерни условия за обучение на учениците, като и с проучване на възможностите,установяване на връзки и кандидатстване по проекти и национални програми. За последните години бяха обновени и обзаведени два кабинета по НП„Осигуряване на съвременна образователна среда“, модул „Модернизиране на системата на професионалното образование“, дейност1 „Модернизиране на МТБ“. По НП„Създаване на достъпна архитектурна среда и сигурност в училище“ беше изградена система за пропусквателен контрол.

Организирани бяха няколко благотворителни инициативи за набиране на средства за облагородяване на двора на училището. Първият коледен благотворителен бал, организиран от училището, постави началото на една традиция, която се надяваме да развием в бъдеще и да бъде една от визитните ни картички. Както и да търсим съмишленици и сред бившите възпитаници на гимназията.

Рекламата е една от най- важните стратегически цели, които се опитваме да развиваме и подобряваме всяка учебна година. Рекламната стратегия има за цел да изгражда и подкрепя имиджа на училището,като е насочена към различни социални групи от обществото. А именно: работодатели, родители, ученици. Очакваните резултати са подобряване на имиджа на училището, повишаване на интереса към него и голям брой желаещи да бъдат негови ученици.Рекламата е всичко, което се случва в училище,: успехите на ученици и учители в ежеденвата работа, безбройните мероприятия и събития, организирани и проведени в училище и в партньорство с институции и професионалисти. Всяка година са подготвяни брошури, плакати, рекламни материали- химикали, бележници, торбички, календарчета и др., които са раздавани в рекламните ни кампании и на гостите на гимназията. Оформено е рекламно табло на входа на училището, а в последните години активно се използват социалните мрежи за популяризиране на специалностите и дейностите в училище. Изготвени са много презентации, клипове, флайъри, книжки, които представят институцията в най- добра светлина. Активна е ролята на учениците в представянето и популяризирането на училището. В екипите за посещение в училищата бяха включени и ученици,които искрено и отговорно разказваха за това, което им дава училището. Събитията са отразявани и в сайта, в местни и областни медии. Събран е значителен фонд от снимков материал. Част от имиджа на училището е и външния вид на учениците.Проведени бяха анкети и запитвания по класове, от които стана ясно ,че учениците приемат идеята за създаване на елемент на принадлежност, за униформа, която да е подходяща за всички.Смисълът на въвеждането на униформа е създаването на атмосфера, в която учениците не чувстват притеснение от социалния статус на своите родители. Тя има въздействие и върху поведението на учениците. Планирано беше поетапно въвеждане на униформа,но до този момент отделни класове са въвели частични- ризи, пуловери, тениски,които определено дават друга визия и самочувствие на учениците.

Кандидатстване по проекти на МОН и ЕС е стратегическа цел 7. Тя е свързана с намирането на подходящи за нашето училище проекти и програми, кандидатстване и реализация. Те са средство за повишаване на качеството на образователния процес, придобиване на функционални умения от учениците ни,както и възможност за повишаване на квалификацията на преподавателския състав и издигане имиджа на училището. Имахме щастието да работим по няколко проекта. Реализирани са две мобилности на обучаеми по програма Еразъм + в Гърция и Португалия. Предстои следваща на остров Тенерифе, Испания. Като училище посланик и успешна работа по програми на Евроскола, младшите и старшите посланици получиха правото да участват в програма на Евроскола в Страсбург. Учителите също имат възможности за придобиване на нов опит. Специалистите от направление „Туризъм и хранене“ ще обменят добри практики в училища, хотели и туристически центрове на остров Тенерифе.Поради пандемията от Ковид19 се наложи отлагането на проект за обучение на учители в Барселона по Програма Еразъм +.

 Последната цел от стратегията на е свързана със създаването на комфортна среда в училище. Ежегодно се избира координационен съвет за противодействие на тормоза и насилието в гимназията, който планира дейности по превенция и интервенция на негативните прояви и се грижи за поддържане на спокойствието и реда на ниво клас, на ниво училище и на ниво общност. На видно място в гимназията е поставен Етичен кодекс на училищната общност, който регламентира нормите на поведение, задължителни за всички членове на общността и осигуряващи равноправие и уважителност при изпълнение на задълженията и ежедневното общуване.

Важна част от живота на училището са празниците, ритуалите и събитията, организирани по различни поводи.Една от целите ни в тази посока е селектиране на провежданите мероприятия, подбиране на важните и стойностните,постигане на по- висока култура на присъствие и участие на учениците и учителите.

26.06.2020г

Елена Гергова- Еличина- ЗДУТ